**Prof. Dr. Rezarta Shkurti Perri**

**Prof. Dr. Rezarta Shkurti Perri** është e punësuar me kohë të plotë pranë Fakultetit të Ekonomisë, Universiteti i Tiranës.

Ka një përvojë pune 25 vjeçare si pedagoge dhe studiuese. Rezarta Shkurti u diplomua në vitin 2000 në degën Financë-Kontabilitet pranë Universitetit të Tiranës. Në vitin 2008 merr gradën Doktor i Shkencave në Ekonomi nga Fakulteti i Ekonomisë, UT dhe në vitin 2022 merr titullin akademik Profesor. Studimet pasuniversitare dhe ato doktorale lidhen me studimin e analizës s ndërmarrjeve dhe përmirësimit të eficiencës financiare të tyre. Në funksion të studimeve të thelluara ka specializime afatgjata në Universitetin e Nebraskës, në SHBA dhe London School of Economics, në Angli.

Fushat e mësimdhënies dhe ekspertizës fokusohet në lëndët: Analiza e Pasqyrave Financiare dhe Kontabiliteti i Drejtimit në të cilat ka botuar tekste akademike edhe në bashkëpunim me shtëpi botuese të huaja, si dhe Sistemet e Informacionit në Kontabilitet, ku ka botuar një cikël leksionesh. Prej vitit 2019 është pedagoge e ftuar në Universitetin e Torinos, Itali dhe Universitetin e Poitiers në Francë. Ka dhënë mësim në kuadër të projekteve Erasmus + në universitetet e Tuscia, Mesinës dhe Chieti në Itali, dhe në Universitetin e Huelva në Spanjë.

Ka marrë pjesë në disa projekte kombëtare dhe ndërkombëtare të financuara nga AKKSHI dhe KE, si Horizon 2020, Erasmus+ dhe COST Actions. Është koordinatore e projektit Jean Monnet DARE-EU të financuar në Shtator 2024.

Në vite të ndryshme Rezarta Shkurti Perri ka kontribuar si anëtare e Komitetit të Auditimit të Brendshëm në Ministrinë e Financave, eksperte në Agjensinë e Sigurimit të Cilësisë për Arsimin e Lartë, konsulente financiare për Entin Rregullator të Energjisë dhe Korporatën Energjetike Shqiptare. Angazhimi si konsulente biznesi shtrihet edhe në shumë entitete të tjera vendase dhe të huaja.

Ka botuar në revistat shkencore të njohura ndërkombëtare me faktor impakti si WSEAS, JISOM, JOPAFL, CEA Journal of Economics, REJ dhe SBE

Aktualisht është anëtare e Shoqatës Ndërkombëtare të Profesorëve dhe Kërkuesve në Kontabilitet (IAAER), Shoqatës Europiane të Kontabilistëve (EAA), anëtare e Grupit të Punës së Informacionit në ESMA (European Securities and Market Authority) dhe EFRAG (European Financial Reporting Advisory Group).